Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01.- vjerodostojno tumačenje, 129/05, 109/07, 125/08, 36/09, 150/11, 144/12 i 19/13. - pročišćeni tekst) i članka 30. Statuta Općine Sveti Ivan Žabno („Službeni glasnik Koprivničko-križevačke županije“ broj 10/13), Općinsko vijeće Općine Sveti Ivan Žabno na 13. sjednici održanoj 30. ožujka 2015. donijelo je

ODLUKU

o izradi Strateškog razvojnog programa Općine Sveti Ivan Žabno za razdoblje od 2015. do 2020. godine

Članak 1.

Općinsko vijeće Općine Sveti Ivan Žabno započinje s izradom temeljnog planskog dokumenta, Strateškog razvojnog programa Općine Sveti Ivan Žabno za razdoblje 2015. do 2020. godine ( u daljnjem tekstu: Strateški razvojni program).

Članak 2.

Strateškim razvojnim programom utvrdit će se razvojni ciljevi usmjereni prema održivom socio-ekonomskom razvoju Općine Sveti Ivan Žabno, te definirati razvojni prioriteti, mjere i projekti koji će doprinijeti ostvarenju ciljeva Strateškog razvojnog programa.

Članak 3.

U izradi Strateškog razvojnog programa sudjelovat će Radna skupina koja će biti imenovana za davanje smjernica i uputa prilikom njegove izrade.

Članak 4

Sredstva za izradu Strateškog razvojnog programa osigurat će se apliciranjem na mjeru 7. „Temeljne usluge i obnova sela u ruralnim područjima“, podmjera 7.1. Sastavljanje i ažuriranje planova za razvoj općina i sela u ruralnim područjima i njihovih temeljnih usluga, te planova zaštite i upravljanja koji se odnose na lokalitete Natura 2000. i druga područja visoke prirodne vrijednosti, koja će se provoditi u okviru Programa ruralnog razvoja Republike Hrvatske za razdoblje 2014-2020. godine.

Članak 5.

Ovlašćuje se općinski načelnik Općine Sveti Ivan Žabno da sukladno zakonskim propisima provede postupak odabira ovlaštene osobe i potpiše Ugovor o izradi Strateškog razvojnog programa Općine Sveti Ivan Žabno.

Nakon zaprimanja pozitivne odluke o odabiru od strane Agencije za plaćanja u poljoprivredi, ribarstvu i ruralnom razvoju kao nadležnog tijela za provedbu javnog natječaja za podmjeru 7.1., moći će se pristupiti izradi Strateškog razvojnog programa.

Članak 6.

Ova Odluka stupa na snagu osmog dana od dana objave u "Službenom glasniku Koprivničko –križevačke županije".

OPĆINSKO VIJEĆE OPĆINE SVETI IVAN ŽABNO

KLASA: 302-01/15-01/01

URBROJ: 2137/19-02/1-15-1

Sveti Ivan Žabno, 30. ožujka 2015.

PREDSJEDNICA:

Dunja Trakoštanec Jokić